DÔVODOVÁ SPRÁVA

1.KONTEXT NÁVRHU

•Dôvody a ciele návrhu

Dňa 1. januára 2022 nadobudlo účinnosť nariadenie Európskeho parlamentu a Rady (EÚ) 2018/848 z 30. mája 2018 o ekologickej poľnohospodárskej výrobe a označovaní produktov ekologickej poľnohospodárskej výroby a o zrušení nariadenia Rady (ES) č. 834/2007. To viedlo k zmene, pokiaľ ide o krmivo pre spoločenské zvieratá. Pred 1. januárom 2022 sa krmivo pre spoločenské zvieratá, najmä krmivo pre mačky a psy, mohlo označovať ako ekologické aj v prípade, že ekologické neboli všetky poľnohospodárske zložky, pretože členské štáty mohli stanoviť vnútroštátne pravidlá, alebo ak takéto pravidlá stanovené neboli, mohli prijať alebo uznať súkromné normy. Od 1. januára 2022 sa však krmivo pre spoločenské zvieratá už nemôže označovať ako ekologické, pretože nariadenie (EÚ) 2018/848 sa síce vzťahuje na označovanie krmiva pre hospodárske zvieratá, ako je seno a siláž, ale nestanovujú sa v ňom osobitné pravidlá označovania krmiva pre spoločenské zvieratá.

Nariadenie (EÚ) 2018/848 sa uplatňuje na krmivo pre zvieratá určené na výrobu potravín, ako aj na krmivo pre spoločenské zvieratá. Hoci podľa uvedeného nariadenia sú pri výrobe ekologického krmiva povolené neekologické zložky poľnohospodárskeho pôvodu, v obchodnom názve sa pojem odkazujúci na ekologickú poľnohospodársku výrobu nemôže používať, pokiaľ nie sú ekologické všetky poľnohospodárske zložky. Okrem toho takéto krmivo nemôže byť označené logom ekologickej poľnohospodárskej výroby Európskej únie. Koneční spotrebitelia preto nie sú priamo informovaní o súlade produktu s pravidlami ekologickej poľnohospodárskej výroby.

Na jednej strane sú profesionálni prevádzkovatelia informovaní o zložení a podiele ekologických zmesí, zmesí z konverzie a neekologických zmesí v krmive v súlade s bodom 2.1.2 prílohy III k nariadeniu (EÚ) 2018/848. Na druhej strane, ak sa krmivo predáva na maloobchodnej úrovni priamo konečným spotrebiteľom, v súčasnosti neexistujú žiadne pravidlá týkajúce sa poskytovania informácií o organických zmesiach v krmive, v ktorom nie sú ekologické všetky poľnohospodárske zložky. Označenie potravín a krmiva pre spoločenské zvieratá je navyše určené pre tých istých spotrebiteľov: krmivo pre spoločenské zvieratá aj potraviny (vrátane balených potravín) sa predávajú na maloobchodnej úrovni konečným spotrebiteľom.

Na základe toho je cieľom tohto návrhu stanoviť osobitné pravidlá označovania krmiva pre spoločenské zvieratá. Tieto pravidlá umožnia, aby krmivo pre spoločenské zvieratá, najmä pre mačky a psy, bolo označené logom ekologickej poľnohospodárskej výroby Európskej únie. Logo ekologickej poľnohospodárskej výroby Európskej únie bude navyše povinné pre balené krmivo pre spoločenské zvieratá, ktoré bude označené ako ekologické.

Návrhom sa podporí malé, ale rastúce odvetvie ekologického krmiva pre spoločenské zvieratá tým, že sa výrobcom umožní, aby používali logo ekologickej poľnohospodárskej výroby Európskej únie pri propagácii svojich produktov. Okrem toho návrh prispeje k rozvoju ekologického poľnohospodárstva tým, že umožní vytvoriť pridanú hodnotu pre vedľajšie produkty ekologickej poľnohospodárskej výroby, ktoré sa môžu používať pri výrobe krmiva pre spoločenské zvieratá. Je to v súlade so Zelenou dohodou, so stratégiou „Z farmy na stôl“ a stratégiou v oblasti biodiverzity, akčným plánom pre rozvoj ekologickej poľnohospodárskej výroby a s cieľom dosiahnuť, aby sa do roku 2030 využívalo 25 % poľnohospodárskej pôdy EÚ na ekologické poľnohospodárstvo.